‘‘கரடி பொம்மைக்கும் கண்ணகி சிலைக்கும் என்ன வித்தியாசம் என்று எழுதியிருக்கிறார்கள். தமிழா! நீ இன்னும் தமிழ்நாட்டில் உயிரோடுதான் இருக்கிறாயா? இதைக் கேட்பதற்காக என் ஆட்சியின் செங்கோல் பறிக்கப்பட்டாலும், எனக்குக் கவலையில்லை. தமிழனுடைய உணர்ச்சியைத் தட்டிவிடும் வேலை இனியும் வேண்டாம். இது... அதிகாரத்திலே ஏதோ அமர்ந்துவிட்ட காரணத்தால்; கடந்த ஆட்சிக் காலத்தைப் போல ஆணவக் குரல் அல்ல. அடக்கமான குரல்தான், வேண்டுகோள் குரல்தான்’’ என்று சொன்னார் கருணாநிதி. இந்த விஷயத்தைப் பேசத் துவங்கியதுமே மிகவும் உணர்ச்சிவசப்பட்ட கருணாநிதியின் நா தழுதழுத்துப் போனது (மறுநாள், 4-ம் தேதி காலையில் சென்னை அண்ணா சாலையில் உள்ள விகடன் அச்சக அலுவலக வாசலில் குவிந்த தி.மு.க-வினர், அங்கே விகடனுக்கு எதிராகக் கோஷமிட்டதோடு, விகடன் இதழ்களையும் தீவைத்துக் கொளுத்தினார்கள். போலீஸார் விரைந்து வந்து அவர்களை அப்புறப்படுத்தினார்கள். தமிழகம் முழுக்கவே பரவலாக விகடனுக்கு எதிராகப் போராட்டங்கள் நடத்தப்பட்டன).